《寄致政太傅侍中曾鲁公》
宋代·文彦博

天坛小有洞，神仙称福地。草木尽翅秀，灵寿物珍异。

孑立无附枝，挺生出群类。既不假矫揉，复不烦削治。

制杖待时用，训鸠循古义。献于君子堂，达此野人意。

所献虽已微，其意亦有谓。愿公稍扶持，与国同安置。

匪惟布私诚，兹乃出公议。岂图一羽轻，复委千钧赐。

报之以宝鉴，百练粗明致。副之以雅章，二南风格备。

蔀屋天光照，陋躯华衮贲。何以称尊贶，传家为重器。

何以继希声，陈诗言鄙志。

作者简介：（1006—1097）汾州介休人，字宽夫。仁宗天圣五年进士。累迁殿中侍御史。庆历七年，任枢密副使、参知政事。以镇压贝州王则起义，拜同中书门下平章事。皇祐三年被劾罢相，出知许、青、永兴等州军。至和二年复相。嘉祐三年，出判河南等地，封潞国公。神宗朝，反对王安石变法，极论市易损国体，惹民怨，出判大名、河南府。元丰六年以太师致仕。哲宗元祐初，因司马光荐，为平章军国重事。五年，复致仕。历仕四朝，任将相五十年。卒谥忠烈。有《潞公集》。